《早发京口舟中》
宋代·华镇

解维去北固，挂席指西湘。秋江迥以朗，物色见毫芒。

篷窗列远岫，天际插连樯。鸥鹭簇寒沙，蒹葭肃初霜。

千里伊此始，扁舟前路长。路长念行迟，家远情难忘。

回首东南引，朝阳汎沧凉。稽山不可见，况复梓与桑。

日月无停晷，星汉迭回光。人生天宇间，安得恋故乡。

徒劳非所愿，薄言奉高堂。念昔楚与越，相望若参商。

山川有分守，出入多讥防。道泰共家国，路夷辟关梁。

勉从四方事，及此筋力强。羁宦真飞蓬，飘飖随风翔。

远近不自我，东西竟何常。君子贵知命，世路各有方。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。